**Informatīvais ziņojums**

**“Par situācijas novērtējumu darbības programmas "Izaugsme un nodarbinātība" 5.1.2. specifiskā atbalsta mērķa "Samazināt plūdu riskus lauku teritorijās" projektā “Vārpas poldera sūkņu stacijas Līvbērzes pagastā, Jelgavas novadā pārbūve””**

**Ievads**

Zemkopības ministrijas vadībā, izmantojot ES fondu atbalstu 2014. – 2020. gada plānošanas periodā, aktīvi tiek īstenoti darbības programmas “Izaugsme un nodarbinātība” 5.1.2. specifiskā atbalsta mērķa "Samazināt plūdu riskus lauku teritorijās" plānotie projekti.

1. **Situācijas raksturojums**

Sākotnējie plānotie rezultāti tika noteikti laikā, kad tika izstrādāts Eiropas Savienības struktūrfondu un Kohēzijas fonda 2014.–2020. gada plānošanas perioda vadības likums, kas tika pieņemts 2014. gada 10. jūlijā. Pamatojoties uz to, tika pieņemti Ministru kabineta 2016. gada 5. janvāra noteikumi Nr. 19 “Darbības programmas "Izaugsme un nodarbinātība" 5.1.2. specifiskā atbalsta mērķa "Samazināt plūdu riskus lauku teritorijās" īstenošanas noteikumi” (turpmāk – noteikumi Nr. 19).

Saskaņā ar noteikumiem Nr. 19 VSIA ”Zemkopības ministrijas nekustamie īpašumi” (turpmāk – ZMNĪ) ir vienīgais valsts meliorācijas sistēmu (polderu aizsargdambju, polderu sūkņu staciju) un valsts nozīmes meliorācijas sitēmu (ūdensnoteku) atjaunošanas vai pārbūves projektu īstenotājs.

Līdz 2018. gada 1. martam Centrālā finanšu un līguma aģentūra (turpmāk arī – CFLA) ir apstiprinājusi 16 projektu pieteikumus par kopējo summu 19,9 milj. *euro*.

|  |  |  |  |
| --- | --- | --- | --- |
| Nr. | Projekti | CFLA apstiprinātā līguma summa *euro* | Līguma summa pēc iepirkuma, euro |
|
|  | KOPĀ 16 projektu | 19 898 736,55 | 17 252 981,11 |
|  |  | *ekonomija* | ***2 645 754,44*** |

Patlaban Centrālajā finanšu un līgumu aģentūrā izvērtēšanā atrodas trīs projektu pieteikumi par kopējo plānoto summu 4,08 milj. *euro.*

1. **Situācija projektā “Vārpas poldera sūkņu stacijas Līvbērzes pagastā, Jelgavas novadā pārbūve”**

Saistībā ar ZMNĪ “Darbības programmas "Izaugsme un nodarbinātība" 5.1.2. specifisko atbalsta mērķi "Samazināt plūdu riskus lauku teritorijās” tiek īstenots projekts 5.1.2.0/16/I/005 “Vārpas poldera sūkņu stacijas Līvbērzes pagastā, Jelgavas novadā pārbūve” (turpmāk – Projekts). Projekta kopējās izmaksas ir 852 947,16 *euro*. Vārpas poldera sūkņu stacija ir nodota ekspluatācijā 1978. gadā, ilgstoši ekspluatēta un uzturēta ar nepietiekamu finansējumu, tāpēc ir fiziski un morāli novecojusi. Īstenojot projektu, Vārpas poldera sūkņu stacijas tiek pārbūvēta, lai no plūdu riska pasargātu 1062 ha lielu teritoriju un 190 Līvbērzes pagasta iedzīvotājus. Līdz ar uzsāktajiem būvdarbiem sūkņu stacija ir demontēta un Vārpas poldera teritoriju var apdraudēt plūdi. Esošā situācija var apdraudēt arī saimniecisko darbību poldera teritorijā, tā radot zaudējumus lauksaimniekiem.

Būvuzņēmējs 2018. gada 2. janvārī ZMNĪ kā pasūtītāju informēja par avārijas situāciju Vārpas poldera sūkņu stacijas būvobjektā, norādot uz neatgriezeniski bojātām jaunās sūkņu stacijas ieplūdes un sūkņu kameras pamatu plātnēm un bojātām sienu veidnēm.

No 2017. gada septembra līdz decembrim, kad notika Vārpas poldera sūkņu stacijas pārbūvei paredzētās būvbedres ierīkošana un pamatu betonēšana, Svētes upes baseinā, tāpat kā visā Latvijas teritorijā, ilgstošās lietavas samitrināja augsni un grunti, paaugstināja gan gruntsūdens, gan upju un ūdensnoteku ūdens līmeni. Vārpas poldera būvobjektam tuvākajā Svētes baseina hidrometriskajā postenī “Bērze – Baloži” ūdens līmenis bija paaugstinājies par 2,0–2,5 metriem.

Ilgstošo lietavu un Svētes upes augsto ūdens līmeņa dēļ izmirka un zaudēja noturību aizsargdambis, kas nošķir būvlaukumu no Svētes upes. Sufozijas dēļ grunts strauji noslīdēja no aizsargdambja ķermeņa, pārbīdot un deformējot sūkņu stacijas pamatplātnes (masa vairāk nekā 200 t). Pašlaik notiek neatliekamie darbi avārijas seku likvidēšanai – aizsargdambja nostiprināšana, piebraucamā ceļa un stāvlaukumu uzbēršana u.c. darbi, lai mazinātu turpmākus avārijas draudus – aizsargdambja pārraušanu, būvbedres un poldera teritorijas applūdināšanu. Pamatu bloka stāvoklis pēc deformācijām (nobīdes un pacēluma) nepieļauj sūkņu stacijas konstrukcijas balstīt uz pamata plātnes, tāpēc projekta īstenošanai ir nepieciešami papildu darbi:

1. rievsienu ierīkošana būvbedres nostiprināšanai ar tērauda sijām HEA 240, 22,16 t apjomā un dēļu (b = 50 mm) aizpildījumu 80 m2;
2. adatfiltru iekārtas uzstādīšana un ūdens atsūknēšana 1080 m/st.

Neatliekamajiem papildu būvdarbiem nepieciešams finansējums ir 29387,65 *euro* apmērā (sk. pielikumā neparedzēto darbu tāmi uz vienas lapas), PVN 6171,41 EUR *euro*, kopā 35559,06 *euro*.

Tā kā projektā nav pieejams papildu finansējums būvbedres nostiprināšanai, jo Centrālā līgumu un finanšu aģentūra nepiekrīt palielināt līguma summu, ZMNĪ avārijas situācijas novēršanai un projekta sekmīgai īstenošanai lūdz lemt par papildu finansējuma piešķiršanu no ERAF Darbības programmas “Izaugsme un nodarbinātība” 5.1.2. specifiskajam atbalsta mērķim “Samazināt plūdu riskus lauku teritorijās” ietaupītā finansējuma. Finanšu ietaupījums 2 166 922,80 *euro* radies pēc iepirkumu organizēšanas, jo pretendentu piedāvājumos līgumcenas ir mazākas par ERAF projektos apstiprinātajām izmaksām.

Projekta īstenotājs ZMNĪ lūdz atbalstu papildu finansējuma saņemšanai 35 559,06 EUR apmērā no ietaupītajiem līdzekļiem, lai varētu likvidēt avārijas situāciju Vārpas poldera sūkņu stacijas būvobjektā un turpināt iesāktos sūkņu stacijas pārbūves būvdarbus.

Zemkopības ministrs Jānis Dūklavs